6.4.2022
EL
Επίσημη Εφημερίδα της Ευρωπαϊκής Ένωσης
C 152/57
1.9.
Ο Οργανισμός για την Ασφάλεια και τη Συνεργασία στην Ευρώπη (ΟΑΣΕ) αποτελεί βασικό πυλώνα της πανευρωπαϊκής αρχιτεκτονικής ασφάλειας και ως εκ τούτου θα πρέπει να ενισχυθεί για τον διάλογο με τη Ρωσία.
Το έργο Nord Stream 2 πρέπει να ανασταλεί για όσο διάστημα η Ρωσία παραβιάζει το διεθνές δίκαιο στην Ουκρανία, ειδάλλως η Μόσχα θα ασκήσει περαιτέρω πίεση στα κράτη της Ανατολικής Ευρώπης. 1.10.
Η ευρωπαϊκή αρχιτεκτονική ασφάλειας πρέπει να ενισχυθεί από κοινού με το ΝΑΤΟ και θα πρέπει επίσης να διεξαχθεί διάλογος για τις αξίες εντός του ΝΑΤΟ. 1.11.
Η διατλαντική συνεργασία με την κοινωνία των πολιτών πρέπει να ενισχυθεί περαιτέρω.
Ο κοινός διάλογος για τα δικαιώματα των πολιτών, την ανθεκτικότητα στην παραπληροφόρηση, την ελευθερία των μέσων ενημέρωσης, τη δράση για το κλίμα, τα κοινωνικά δικαιώματα και την προστασία των καταναλωτών, καθώς και για τη στήριξη της δημοκρατίας, όπως κατοχυρώνονται από την ΕΟΚΕ στην ΕΕ, είναι ιδιαίτερα σημαντικός εν προκειμένω.
Μακροπρόθεσμα, η διατλαντική εταιρική σχέση μπορεί να πορευτεί προς τη διατλαντική ολοκλήρωση. 2.
Κράτος δικαίου και ελεύθερη παγκόσμια τάξη 2.1.
Η ΕΟΚΕ επισημαίνει ότι υπάρχει άρρηκτη σύνδεση μεταξύ μιας ελεύθερης παγκόσμιας τάξης και του κράτους δικαίου και της δημοκρατίας στο εσωτερικό κάθε κράτους.
Εάν οι δημοκρατικοί φορείς που διέπονται από τις αρχές του κράτους δικαίου χάσουν ισχύ σε σχέση με τους αυταρχικούς ή ολοκληρωτικούς φορείς, δεν μπορεί να διατηρηθεί μια ελεύθερη παγκόσμια τάξη.
Αντιστρόφως, εάν ο μερκαντιλισμός και ο προστατευτισμός αντικαταστήσουν το ελεύθερο εμπόριο που βασίζεται σε κανόνες, αυτές οι δυνάμεις που θέτουν υπό αμφισβήτηση τη φιλελεύθερη και συνταγματική δημοκρατία θα ανακάμψουν στο εσωτερικό τους.
2.2. Σύμφωνα με την ΕΟΚΕ, μια ελεύθερη παγκόσμια τάξη αποτελεί προϋπόθεση για ένα δίκαιο και βιώσιμο εμπόριο που βασίζεται σε κανόνες, για την επίτευξη των κλιματικών στόχων της συμφωνίας του Παρισιού και των Στόχων Βιώσιμης Ανάπτυξης των Ηνωμένων Εθνών, την κοινωνική δικαιοσύνη και την ισότητα των ευκαιριών, την ισότητα των φύλων και την αμεροληψία.
Μια παγκόσμια τάξη με βάση το δίκαιο του ισχυρότερου, τον απομονωτισμό, την αυτάρκεια και τις εμπορικές σχέσεις που βασίζονται σε ιεραρχίες εξουσίας δεν μπορεί ούτε να δημιουργήσει ούτε να ενισχύσει τη δημιουργική και καινοτόμο επιχειρηματικότητα με βιώσιμη οικονομική επιτυχία ή να επιτύχει φιλόδοξους περιβαλλοντικούς και κοινωνικοπολιτικούς στόχους.
2.3. Ως εκ τούτου, η ΕΟΚΕ υποστηρίζει την ενίσχυση των βασικών κανόνων για τη συνύπαρξη των κρατών μέσω των Ηνωμένων Εθνών και των υποοργανισμών τους και επικροτεί την ιδέα συγκρότησης μιας συμμαχίας όλων των δημοκρατιών, καθώς μόνο χάρη στη δημοκρατική εξουσία των ΗΠΑ μπόρεσαν να συσταθούν τα διεθνή θεσμικά όργανα μετά τον Β' Παγκόσμιο Πόλεμο και μόνο με μια ανοικτή στον κόσμο και δημοκρατική Αμερική μπορούν να έχουν ένα βιώσιμο μέλλον.
2.4. Η ΕΟΚΕ επισημαίνει με διάθεση αυτοκριτικής ότι, μετά το τέλος του Ψυχρού Πολέμου, όχι μόνον η ευρωπαϊκή πολιτική αλλά και η οργανωμένη κοινωνία των πολιτών στην Ευρώπη θεωρούσαν για πολύ μεγάλο χρονικό διάστημα ότι οι αναγνωρισμένες οικουμενικές αξίες της δημοκρατίας και του κράτους δικαίου ήταν εγγυημένες σε διαρκή βάση.
Ωστόσο, υπάρχουν ισχυροί φορείς στον κόσμο οι οποίοι, μολονότι δεσμεύτηκαν να τηρούν αυτές τις αξίες δυνάμει του διεθνούς δικαίου, στην πράξη, τις έχουν αγνοήσει πλήρως.
Η διατήρηση μιας τάξης που θεμελιώνεται στις αξίες δεν μπορεί να θεωρείται δεδομένη. 2.5.
Οι υποκείμενες αξίες των κρατών και των ενώσεων κρατών, που βασίζονται στη δημοκρατία και στο κράτος δικαίου, διαμορφώνουν την πολυμερή τάξη την οποία η ΕΕ συνεχίζει να υποστηρίζει, έστω και με περιορισμένη δύναμη δράσης.
Οι αξίες έχουν τις ρίζες τους στον διαχωρισμό της κοσμικής και της πνευματικής εξουσίας, της Magna Charta, του Habeas Corpus και της Οικουμενικής Διακήρυξης των Δικαιωμάτων του Ανθρώπου από τη Γενική Συνέλευση των Ηνωμένων Εθνών.
Αποτελούν βασική προϋπόθεση για τη φιλελεύθερη δημοκρατία και το κράτος δικαίου.
Η ΕΕ και οι ΗΠΑ και οι συμμαχικές φιλελεύθερες δημοκρατίες τους συμμερίζονται αυτές τις αξίες.
Το άρθρο 30 της Οικουμενικής Διακήρυξης των Ηνωμένων Εθνών για τα Ανθρώπινα Δικαιώματα ορίζει ρητά τα εξής: «Καμιά διάταξη της παρούσας Διακήρυξης δεν μπορεί να ερμηνευθεί ότι παρέχει σε ένα κράτος, σε μια ομάδα ή σε ένα άτομο οποιοδήποτε δικαίωμα να επιδίδεται σε ενέργειες ή να εκτελεί πράξεις που αποβλέπουν στην άρνηση των δικαιωμάτων και των ελευθεριών που εξαγγέλλονται σε αυτήν».
2.6. Από κοινού, οι φιλελεύθερες δημοκρατίες πιστεύουν ότι η ύπαρξή τους συνδέεται άρρηκτα με μια πλουραλιστική, ανεξάρτητη και δραστήρια κοινωνία των πολιτών. 3.
Η σημασία των διατλαντικών σχέσεων για τη θέση της Ευρώπης στον κόσμο 3.1.
Οι γεωπολιτικές αλλαγές που συντελέστηκαν τις δύο τελευταίες δεκαετίες έχουν προκαλέσει σοβαρές ζημίες στην ελεύθερη παγκόσμια τάξη και έχουν αποδυναμώσει σε εκτεταμένο βαθμό τους σημαντικούς διεθνείς οργανισμούς.
Η ολοένα και πιο επιθετική ελίτ της Λαϊκής Δημοκρατίας της Κίνας και ένας επικίνδυνα αυξανόμενος απομονωτισμός στις ΗΠΑ αποτέλεσαν τις κυρίαρχες δυνάμεις δράσης. 3.2.
Ωστόσο, λαμβανομένων υπόψη των εσωτερικών τους κοινωνικών εντάσεων και της παγκόσμιας διάστασης της πρόκλησης, οι ΗΠΑ δεν μπορούν από μόνες τους να επιτύχουν τη διατήρηση μιας ελεύθερης παγκόσμιας τάξης.
Ο πληθυσμός των Ηνωμένων Πολιτειών αντιμετωπίζει δαπανηρές στρατιωτικές επιχειρήσεις σε απομακρυσμένες περιοχές του κόσμου με έντονο σκεπτικισμό.
Το Αφγανιστάν καταδεικνύει με βάναυσο τρόπο την επείγουσα ανάγκη για μια νέα, αξιόπιστη στρατηγική των φιλελεύθερων δημοκρατιών και, προκειμένου να ανακουφιστούν οι ΗΠΑ, μεγαλύτερη δέσμευση εκ μέρους της Ευρώπης.
Η δέσμευση αυτή δεν πρέπει να περιορίζεται στις στρατιωτικές ικανότητες, οι οποίες, όμως, είναι απολύτως απαραίτητες.